กรมควบคุมมลพิษแจง pm 2.5 ในกรุงเทพฯ ยังไม่ถึงขั้นวิกฤต ยังอยู่ในช่วงของการเฝ้าระวัง
นายปิ่นสักก์ สุรัสวดี อธิบดีกรมควบคุมมลพิษ กล่าวถึงการแก้ไขปัญหาฝุ่นละออง pm2.5 ว่า เนื่องจากในช่วงฤดูหนาวนี้ มีความกดอากาศสูงส่งผลให้มีโอกาสที่ฝุ่นละออง pm2.5 จะถูกกักเก็บไว้ในเมืองใหญ่สูงขึ้น ทำให้ค่าฝุ่นละออง pm2.5 เกินค่ามาตรฐานมากกว่าปกติไปจนถึงช่วงปลายเดือนกุมภาพันธ์นี้ โดยกรมควบคุมมลพิษย้ำประชาชน ให้เฝ้าระวังและติดตามสถานการณ์เพื่อพร้อมรับมือฝุ่น pm2.5 โดยทางกรมควบคุมมลพิษและกรุงเทพมหานครได้ทำแอปพลิเคชันเพื่อให้ประชาชนได้สามารถเข้าถึงและรู้ถึงสถานการณ์ของ pm2.5 ได้อย่างง่าย เช่น แอปพลิเคชัน Air4Thai และ AirBKKกรมควบคุมมลพิษ มีมาตรการในการลดค่า pm2.5 โดยทางจราจรได้มีการปรับปรุงรถเก่าให้มีประสิทธิภาพและคุณภาพ สนับสนุนรถ EV มีการส่งเสริมให้ใช้น้ำมันกำมะถันต่ำร่วมกับ ปตท.และบางจาก และตรวจสอบรถดีเซลเก่าให้มีคุณภาพดีเพื่อให้ปริมาณฝุ่นลดลง ในส่วนของการเกษตรต้องลดการเผาในที่โล่งแจ้ง ปัจจุบันสถานการณ์ฝุ่นละออง pm2.5 ในกรุงเทพมหานคร ยังไม่ถึงขั้นวิกฤต หรือขั้นสีแดง ยังอยู่ในช่วงของการเฝ้าระวังเท่านั้น ขอให้ประชาชนเฝ้าระวังสถานการณ์และสวมใส่หน้ากากอนามัย